
  
   [image: 9788245041743.jpg]
  

 
  
   
    [image: dekorativ illustrasjon]
   

  

 
  
   
    [image: dekorativ illustrasjon]
   

  

 
  
   
    Copyright © 2023 by
   

   
    Vigmostad & Bjørke AS
   

   
    All Rights Reserved
   

   
    ISBN: 978-82-450-5599-3
   

   
    1. utgave, 1. versjon 2023
   

   
    E-utgaven er basert på 1. trykte utgave, 1. opplag: ISBN 978-82-450-4174-3
   

   
    Elektronisk tilrettelegging: PanDawer
   

   
    Forsidedesign ved forlaget
   

   
    Forsidebilde: ©shutterstock: gaga.vastard
   

   
    Boken er fagfellevurdert i henhold til Universitets- og høgskolerådets retningslinjer for vitenskapelig publisering.
   

   
    Spørsmål om denne boken kan rettes til:
   

   
    Fagbokforlaget
   

   
    Kanalveien 51
   

   
    5068 Bergen
   

   
    Tlf.:
    
     55 38 88 00
    
   

   
    e-post:
    
     fagbokforlaget@fagbokforlaget.no
    
   

   
    
     www.fagbokforlaget.no
    
   

   
    Materialet er vernet etter åndsverkloven.
   

   
    Uten uttrykkelig samtykke er eksemplarfremstilling
   

   
    bare tillatt når det er hjemlet i lov eller avtale med Kopinor.
   

  

 
  
   
    
     Takkeord
    
   

   
    Å skrive denne boken ble gjort mulig da jeg i desember 2020 fikk tildelt forskningstermin for 2021–2022 for prosjektet «Ledelse av og i barnehagen». Jeg vil rette en stor takk til instituttleder Anita Berge ved Institutt for barnehagelærerutdanning og dekan Odd Magne Bakke ved Fakultet for utdanningsvitenskap og humaniora ved Universitetet i Stavanger for denne muligheten.
   

   
    Flere personer har bidratt på ulike måter til å virkeliggjøre denne boken og fortjener en takk. Boken bygger på empiri hentet fra ulike barnehager. Jeg takker barnehagene som har tatt vel imot meg, og de lederne og medarbeiderne som har latt seg intervjue om de ulike temaene jeg tar opp i boken. Jeg er veldig takknemlig for den tiden jeg har fått tilbringe sammen med dere.
   

   
    Professor emeritus Otto Laurits Fuglestad har vært en viktig samtalepartner og til uvurderlig hjelp og støtte under hele prosessen fra ideen til denne boken oppsto, og fram til det endelige resultatet. I arbeidet med denne boken har jeg også hatt glede og nytte av samtaler med tidligere og nåværende kollegaer og venner ved Institutt for barnehage­lærerutdanning. Takk til dere.
   

   
    Jeg retter også en stor takk til den anonyme fagfellen for en grundig og velvillig lesning av bokmanuset og for meget konstruktive og viktige tilbakemeldinger og innspill. Det har bidratt til en vesentlig bedre bok.
   

   
    Til slutt vil jeg takke Fagbokforlagets redaktør Jannike Sunde for hennes oppfølging og støtte underveis i arbeidet og for hennes gjennomlesning av manuset og verdifulle kommentarer og innspill.
   

  

 
  
   
    
     Innhold
    
   

   
    
     Introduksjon
    
   

   
    
     Hva er dette en bok om?
    
   

   
    
     Hvorfor denne boken?
    
   

   
    
     Hvem retter boken seg mot?
    
   

   
    
     Bokens temaer og oppbygging
    
   

   
    
     Bokens faglige og empiriske grunnlag
    
   

   
    
     Kapittel 1
    
   

   
    
     Ledere og deres lederansvar
    
   

   
    
     Innledning
    
   

   
    
     Ledere og lederstillinger innen organisasjoner
    
   

   
    
     Makt og autoritet i lederstillinger
    
   

   
    
     Ledere på ulike organisatoriske nivåer
    
   

   
    
     Lederstillinger i barnehagen
    
   

   
    
     Hvorfor trenger organisasjoner ledere?
    
   

   
    
     Hvorfor trenger barnehagen ledere?
    
   

   
    
     Lederes lederansvar
    
   

   
    
     Lederes personalansvar
    
   

   
    
     Barnehagelederes lederansvar
    
   

   
    
     Lederfunksjoner i barnehagen
    
   

   
    
     Den administrative lederfunksjonen til styrere i barnehagen
    
   

   
    
     Personallederfunksjonen til styrere i barnehagen
    
   

   
    
     Den pedagogiske lederfunksjonen til styrere i barnehagen
    
   

   
    
     Ledelse i forhold til omgivelsene
    
   

   
    
     Pedagogiske lederes lederansvar
    
   

   
    
     Endringer i barnehagens organisering og i lederfunksjoner
    
   

   
    
     Kapittel 2
    
   

   
    
     Å være leder
    
   

   
    
     Innledning
    
   

   
    
     Rammer, krav og forventninger ledere må forholde seg til
    
   

   
    
     Rammer for barnehageledere
    
   

   
    
     Forventninger til barnehagens ledere
    
   

   
    
     Krav og forventninger til kvalitet
    
   

   
    
     Etisk ledelse
    
   

   
    
     Etikk og etisk ledelse i barnehagen
    
   

   
    
     Hva er en god leder?
    
   

   
    
     Hva opplever medarbeidere som en god leder?
    
   

   
    
     Hva er en dårlig leder?
    
   

   
    
     Leders arbeidssituasjon og hverdag
    
   

   
    
     Arbeidssituasjonen og hverdagen til barnehageledere
    
   

   
    
     Kapittel 3
    
   

   
    
     Hva forstås med ledelse?
    
   

   
    
     Innledning
    
   

   
    
     Forståelser av ledelse
    
   

   
    
     Ledere om hva ledelse er
    
   

   
    
     Er alt det ledere gjør, ledelse?
    
   

   
    
     Ledelse i vid og snever betydning
    
   

   
    
     Motivasjonsarbeid som et sentralt element i ledelse
    
   

   
    
     Motivasjonsteorier
    
   

   
    
     Motivasjonsledelse i barnehagen
    
   

   
    
     Hvordan lære ledelse?
    
   

   
    
     Hvordan lære ledelse som barnehagelærerstudent?
    
   

   
    
     Lederdager i barnehagen
    
   

   
    
     Studenters erfaringer med lederdager
    
   

   
    
     Er det bare ledere som står for ledelse?
    
   

   
    
     Kapittel 4
    
   

   
    
     Ledelsesteorier
    
   

   
    
     Innledning
    
   

   
    
     Personlighetstrekkteorier
    
   

   
    
     Barnehageledere og personlighetstrekk
    
   

   
    
     Lederstilteorier
    
   

   
    
     Barnehagen og lederstilteori
    
   

   
    
     Situasjonsbetinget ledelsesteori
    
   

   
    
     Barnehagen og situasjonsbetinget ledelsesteori
    
   

   
    
     Lederrolleteorier
    
   

   
    
     Barnehagen og lederrolleteori
    
   

   
    
     Teori om leder–medarbeider-utveksling
    
   

   
    
     Barnehagen og LMX-teori
    
   

   
    
     Transformasjonsledelse
    
   

   
    
     Barnehagen og transformasjonsledelsesteori
    
   

   
    
     Relasjonsledelse
    
   

   
    
     Barnehagen og relasjonsledelsesteori
    
   

   
    
     Teamledelse
    
   

   
    
     Barnehagen og teamledelsesteori
    
   

   
    
     Et kritisk blikk på ledelsesteorier og ledelsesforskning
    
   

   
    
     Kapittel 5
    
   

   
    
     Et relasjonelt perspektiv på ledelse
    
   

   
    
     Innledning
    
   

   
    
     Et relasjonelt perspektiv
    
   

   
    
     Relasjonelle forklaringer
    
   

   
    
     Egenskapsforklaringer
    
   

   
    
     Systemforklaringer
    
   

   
    
     Omgjøring av egenskaps- og systemforklaringer til relasjonelle forklaringer
    
   

   
    
     Relasjonelle begreper
    
   

   
    
     Betydningen av relasjonell tenkning
    
   

   
    
     Barnehagen og relasjonell tenkning
    
   

   
    
     Betydningen av relasjonell tenkning på områder der individtenkning dominerer
    
   

   
    
     Prosessuelle og relasjonelle forståelser av ledelse
    
   

   
    
     Medarbeiders bidrag i ledelsesprosesser og utøvelse av ledelse
    
   

   
    
     Distribuert ledelse
    
   

   
    
     Relasjonell ledelsesteori
    
   

   
    
     Ledelsessamhandling i team
    
   

   
    
     Ledelse som samledelse
    
   

   
    
     Ledelse ut fra et relasjonelt perspektiv
    
   

   
    
     Barnehageledelse ut fra et relasjonelt perspektiv på ledelse
    
   

   
    
     Et relasjonelt perspektiv på ledelse utfordrer distansetenkningen innen ledelsesteori
    
   

   
    
     Kapittel 6
    
   

   
    
     Pedagogisk ledelse
    
   

   
    
     Innledning
    
   

   
    
     Pedagogisk ledelse forstått som læringsledelse i organisasjoner
    
   

   
    
     Begrepet pedagogisk ledelse i barnehagesammenheng
    
   

   
    
     Barnehagelærerstudenters forståelse av pedagogisk ledelse
    
   

   
    
     Barnehageansattes forståelse av pedagogisk ledelse
    
   

   
    
     Forståelser av pedagogisk ledelse i barnehagefaglig litteratur
    
   

   
    
     Ledelse av det pedagogiske tilbudet eller arbeidet
    
   

   
    
     Ledelse av utviklings- og læringsprosesser i barnehagen
    
   

   
    
     Faglig ledelse av medarbeidere
    
   

   
    
     Utadrettet pedagogisk ledelse
    
   

   
    
     Hva skal vi forstå med pedagogisk ledelse?
    
   

   
    
     Pedagogisk ledelse er å sørge for pedagogisk innhold i hverdagsaktiviteter
    
   

   
    
     Pedagogisk ledelse og utøvelse av skjønn
    
   

   
    
     Pedagogisk ledelse av medarbeidere
    
   

   
    
     Nærhet i ledelse
    
   

   
    
     Kapittel 7
    
   

   
    
     Delt lederskap
    
   

   
    
     Innledning
    
   

   
    
     Hva forstås med delt lederskap?
    
   

   
    
     Begreper brukt om kollektive ledelsesformer
    
   

   
    
     Begrepet delt lederskap
    
   

   
    
     Former for delt lederskap
    
   

   
    
     Er delt lederskap mellom ledere et nytt fenomen?
    
   

   
    
     Samhandling mellom ledere i et delt lederskap
    
   

   
    
     Positive og utfordrende sider ved delt lederansvar
    
   

   
    
     Viktige forutsetninger for at delt lederskap skal fungere
    
   

   
    
     Delt lederskap i barnehagen
    
   

   
    
     Særtrekk ved stillingen som pedagogisk leder i barnehagen
    
   

   
    
     En studie av delt lederskap mellom pedagogiske ledere
    
   

   
    
     Samhandlingen mellom pedagogiske ledere som deler lederansvaret
    
   

   
    
     Erfarte fordeler med samlederskap mellom pedagogiske ledere
    
   

   
    
     Erfarte utfordringer med samlederskap mellom pedagogiske ledere
    
   

   
    
     Nyutdannede barnehagelæreres erfaringer med å inngå i et delt lederskap
    
   

   
    
     Viktige forutsetninger for et velfungerende samlederskap
    
   

   
    
     Sentrale funn i studien av delt lederskap i barnehagen
    
   

   
    
     Betydningen av nok tid til samsnakking
    
   

   
    
     Utviklingsmuligheter i samlederskap mellom pedagogiske ledere
    
   

   
    
     Betydningen av å være likestilte pedagogiske ledere
    
   

   
    
     Viktigheten av personkunnskap når pedagogiske lederpar skal settes sammen
    
   

   
    
     Betydningen av delt lederskap for å håndtere utfordringer som pedagogisk leder
    
   

   
    
     Svakheter og styrker med delt lederskap i barnehagen
    
   

   
    
     Kapittel 8
    
   

   
    
     Medarbeiderledelse
    
   

   
    
     Innledning
    
   

   
    
     Utviklingstrekk i arbeidslivet og endringer i medarbeiderrollen
    
   

   
    
     Teamorganisering er blitt mer vanlig
    
   

   
    
     Ledelse i team
    
   

   
    
     Teamorganisering innebærer at medarbeidere får økt lederansvar
    
   

   
    
     Utviklingstrekk i barnehagesektoren
    
   

   
    
     Barnehagen og teamorganisering
    
   

   
    
     Medarbeidere som oppgaveledere
    
   

   
    
     Barnehagemedarbeidere som oppgaveledere
    
   

   
    
     Medarbeidere som ressurspersoner
    
   

   
    
     Barnehagemedarbeidere i ressurspersonroller
    
   

   
    
     Ledelse av kollegaer
    
   

   
    
     Utfordringer relatert til kollegaledelse
    
   

   
    
     Hvordan utøves kollegaledelse?
    
   

   
    
     Betydningen av medarbeiderledelse for formelle ledere
    
   

   
    
     Formelle lederes ledelse overfor medarbeiderledere
    
   

   
    
     Støtte- og omsorgsledelse overfor medarbeiderledere
    
   

   
    
     Kapittel 9
    
   

   
    
     Selvledelse
    
   

   
    
     Innledning
    
   

   
    
     Litteraturen om selvledelse
    
   

   
    
     Selvledelse som ledelsesmodell
    
   

   
    
     Er selvledelse en aktuell ledelsesmodell i barnehagen?
    
   

   
    
     Den teoretiske forankringen til selvledelse
    
   

   
    
     Hvordan har selvledelse blitt forstått og definert?
    
   

   
    
     Hva kan vi si at selvledelse grunnleggende sett handler om?
    
   

   
    
     Hvorfor er det viktig å kunne lede seg selv i arbeidssammenheng?
    
   

   
    
     Hvorfor er det viktig å kunne lede seg selv i barnehagesammenheng?
    
   

   
    
     Hva slags forståelse har barnehageansatte av selvledelse?
    
   

   
    
     Hva kjennetegner personer som er dyktige til å lede seg selv?
    
   

   
    
     Selvledelse i praksis i barnehagen
    
   

   
    
     Hvordan lede seg selv og bli en bedre selvleder?
    
   

   
    
     Atferdsstrategier
    
   

   
    
     Kognitive strategier
    
   

   
    
     Selvledelsesstrategiene utgjør redskaper personalet i barnehagen kan ta i bruk
    
   

   
    
     Et kritisk blikk på selvledelsesteorien
    
   

   
    
     Ledelse av seg selv i samhandling med andre
    
   

   
    
     Kapittel 10
    
   

   
    
     Ledelse av utvikling og endring
    
   

   
    
     Innledning
    
   

   
    
     Utvikling og endring i organisasjoner
    
   

   
    
     Faser i en planlagt organisasjonsendringsprosess
    
   

   
    
     Organisasjonsanalyse
    
   

   
    
     Ulike perspektiver på organisasjonsendring
    
   

   
    
     Et kritisk blikk på tenkningen omkring endring i dagens samfunn
    
   

   
    
     Hvorfor må organisasjoner drive med utviklings- og endringsarbeid?
    
   

   
    
     Hva er det som endres i en organisasjonsendringsprosess?
    
   

   
    
     Hva ønskes oppnådd gjennom organisasjonsendringer?
    
   

   
    
     Utfordringer i utviklings- og endringsarbeid
    
   

   
    
     Motstand mot endring
    
   

   
    
     Årsaker til motstand
    
   

   
    
     Ulike syn på motstand
    
   

   
    
     Utvikling og endring i barnehagen
    
   

   
    
     Eksempler på utviklings- og endringsarbeid i barnehagen
    
   

   
    
     Utfordringer med utviklings- og endringsarbeid i barnehagen
    
   

   
    
     Ledelse av utviklings- og endringsprosesser
    
   

   
    
     Aktører i utviklings- og endringsprosesser i organisasjoner
    
   

   
    
     Strategier for gjennomføring og ledelse av endringsprosesser
    
   

   
    
     Håndtering av utfordringer ved organisasjonsendring
    
   

   
    
     Kapittel 11
    
   

   
    
     Ledelse av læring og en lærende organisasjon
    
   

   
    
     Innledning
    
   

   
    
     Organisasjonsendring krever læringsledelse
    
   

   
    
     Organisasjonsendringer fordrer en relasjonell forståelse av læringsledelse
    
   

   
    
     Lærende organisasjoner
    
   

   
    
     Kjennetegn ved en lærende organisasjon
    
   

   
    
     Barnehagen skal være en lærende organisasjon
    
   

   
    
     Hvorfor skal barnehagen være en lærende organisasjon?
    
   

   
    
     Hva må en barnehage være lærende med hensyn til?
    
   

   
    
     Kjennetegn ved en lærende barnehage
    
   

   
    
     Utvikling av en lærende organisasjon
    
   

   
    
     Utvikling av barnehagen som lærende organisasjon
    
   

   
    
     Læringsledelse mot utvikling av en lærende organisasjon
    
   

   
   

   
    
     Referanser
    
   

   
   

   
    
     Stikkord
    
   

  

 
  
   
    
     
     
     Introduksjon
    
   

   
    
    
    Hva er dette en bok om?
   

   
    Dette er en bok om ledelse
    
     av
    
    barnehagen og den ledelsen som finner sted
    
     i
    
    barnehagen knyttet til å lede medarbeidere og barnehagen som organisasjon. Det betyr at boken ikke tar for seg ledelse av barn. Medarbeiderne i barnehagen bidrar og
    
     må
    
    bidra i ledelsen av barnehagen. Dermed handler ledelse av og i barnehagen ikke bare om barnehageledere (styrer og pedagogiske ledere) og deres ledelse, men også om medarbeidernes (fagarbeideres og assistenters) deltakelse og bidrag i ledelsesprosesser i barnehagen og medarbeidernes utøvelse av ledelse i samspill med hverandre og barnehagens ledere. Det betyr at alle som arbeider i barnehagen trenger innsikt i ledelse.
   

   
    Det formelle ansvaret for ledelse av barnehagen ligger hos barnehagens ledere. Det gjør at barnehagelederes lederansvar og utøvelse av ledelse blir sentralt i boken. Lederansvaret for barnehagen er fordelt på ulike nivåer; på eiernivå, barnehagenivå og avdelings- eller basenivå (Børhaug & Bøe, 2022). Barnehageeier er i barnehageloven (2005) gitt det overordnede ansvaret for at barnehagen drives i samsvar med gjeldende lover og forskrifter. Loven sier videre at barnehagen skal ha en forsvarlig pedagogisk og administrativ ledelse. Det innebærer at barnehagen skal ha en styrer eller daglig leder som har utdanning som barnehagelærer eller annen høgskoleutdanning som gir barnefaglig og pedagogisk kompetanse. I tillegg skal barnehagen ha en pedagogisk bemanning med pedagogiske ledere med ansvar for en avdeling, eventuelt en base eller barnegruppe alt etter hvordan barnehagen er organisert,
    
     
      
       1
      
     
    
    som må ha utdanning som barnehagelærer eller en tilsvarende utdanning. I denne boken tar jeg ikke for meg ledelse på eiernivået, men konsentrerer meg om ledelse på barnehagenivå og avdelingsnivå. Jeg retter altså oppmerksomheten mot den ledelsen styrere og pedagogiske ledere sammen med medarbeidere utøver for å drive barnehagen i tråd med samfunnsmandatet, og for å få til nødvendig utvikling av barnehagen.
   

   
    Denne boken springer ut av forskningsprosjektet «Ledelse av og i barnehagen», som hadde følgende overordnede problemstilling: Hva slags ledelse må utøves av og i barnehagen, og hva karakteriserer denne ledelsen? Utgangspunktet for boken og de temaene den tar opp, har vært følgende spørsmål: Hva må ledere og medarbeidere i barnehagen ha kunnskap om relatert til ledelse for å forstå ledelsesprosesser i barnehagen og kunne bidra konstruktivt til ledelsen av barnehagen?
   

   
    I denne boken har jeg som mål å bidra med kunnskap og innsikt om ledelse som er viktig for å forstå og kunne analysere ledelse av og i barnehagen på barnehagenivå. Det innbefatter både generell kunnskap om ledelse og mer spesifikk kunnskap om ledelse av barnehagen. Kunnskapen og perspektivene som presenteres i boken, gir ikke svar på hvordan ledere og medarbeidere i barnehagen skal lede i konkrete situasjoner. Min hensikt er å bidra med innsikt i sentrale temaer relatert til ledelse og bidra med faglige begreper, teorier og perspektiver som kan utgjøre verktøy i å tenke og reflektere omkring ledelse, analysere ulike sider ved ledelse og utvikle forståelsen av hva ledelse handler om.
   

   
    
    
    Hvorfor denne boken?
   

   
    Det er flere grunner til å skrive en bok om ledelse av og i barnehagen. Det er med årene blitt større interesse for barnehageledelse. Det har blant annet sammenheng med introduksjonen av «New public management
    
    
    » (NPM) i offentlig forvaltning. NPM omfatter en rekke prinsipper og metoder for organisering og styring av offentlig virksomhet og har bidratt til nye krav til ledelse, innbefattet ledelse av barnehagen (Børhaug & Lotsberg, 2016).
   

   
    De siste tiårene har en sett en klar utvikling i forventningene til ledere for barnehagen. Med innføringen av den første rammeplanen for barnehagen (Barne- og familiedepartementet, 1996) økte kravene fra myndighetens side om mer målrettet arbeid i barnehagene. Dette har bidratt til et behov for å styrke styreres kompetanse på ledelse (Skogen et al., 2021). Myndighetene har med årene blitt mer opptatt av kvalitet i barnehagen, og i den forbindelse at barnehagen skal være en lærende organisasjon. Det har igjen ført til at det er blitt iverksatt tiltak for å styrke barnehagestyreres ledelseskompetanse blant annet gjennom å etablere en styrerutdanning.

    I 2018 ble det innført en ny bemanningsnorm og en skjerpet pedagognorm i barnehagen. Dette er reformer som har fått betydning for ledelse av og i barnehagen. Blant annet er det blitt mer vanlig med to barnehagelærere på en avdeling som deler lederansvaret mellom seg på en eller annen måte. Videre har en de siste årene sett at mange kommuner har gjort endringer i organiseringen av barnehagene som har medført endringer i lederansvaret tillagt ulike stillinger. Det er blitt mer vanlig med en organisering der flere barnehager inngår i en større enhet. En har dermed fått en struktur der flere administrative oppgaver og overordnede lederoppgaver er lagt til enhetsledere, mens personalledelse og pedagogisk ledelse i større grad ivaretas av mellomledere og pedagogiske ledere (Larsen & Slåtten, 2014; Hannevig et al., 2020). Denne utvikling har bidratt til at mange pedagogiske ledere føler seg mer som en leder enn tidligere. En pedagogisk leder beskriver det slik: «… Før var en barnehagelærer, mens nå ser en mer at en er en leder i barnehagen … Og det er ikke før de siste årene at jeg har sett på meg selv som en leder. Jeg tenker pedagogiske ledere har blitt bevisst på at de er ledere …» (Engen, 2020, s. 59–60).
   

   
    En av grunnene til å skrive denne boken er også at de nasjonale retningslinjene for barnehagelærerutdanningen
    
    
    (Kunnskapsdepartementet, 2018a) slår fast at utdanningen er en lederutdanning, og videre fremhever følgende:
   

   
    Pedagogisk ledelse må derfor være tilstede gjennom hele studieforløpet som både teori og praksis. Ledelse må være integrert på en profesjonsrettet måte som fag og tema, både innad i og på tvers av alle kunnskapsområdene og i praksisperiodene. Det skal være en tydelig progresjon fra første til siste studieår.
   

   
    Ser en på hvordan ulike utdanningsinstitusjoner presenterer barnehagelærerutdanning-en, finner en formuleringer som fremhever at det er en lederutdanning, for eksempel at «utdanningen gir innsikt i hvordan man leder barnehagen», at utdanningen gir «kompetanse til å lede personalgrupper» og at dette er en utdanning «for deg som ønsker deg en lederjobb» (Engen, 2020). Denne fremhevelsen av ledelse må ses i sammenheng med at barnehagelæreryrket i dag er et krevende lederyrke som krever noe langt mer enn at en er flink med barn og synes det er koselig å være sammen med barn. Det er det viktig at de som utdanner seg til barnehagelærere, forstår og erverver seg kompetanse til å håndtere. Gitt den viktige rollen barnehagelærere får som pedagogiske ledere i barnehagen, kan det argumenteres for at det burde være mer om organisasjons- og personalledelse i barnehagelærerutdanningen. Slik utdanningen er organisert i dag, er det primært gjennom kunnskapsområdet «Ledelse, samarbeid og utviklingsarbeid» (LSU) studentene erverver seg kunnskaper om ledelse av medarbeidere og barnehagen som organisasjon.
   

   
    I en evaluering NOKUT gjorde av førskolelærerutdanningen i Norge 2010, pekte de på som en sentral utfordring at kompetansen man fikk i utdanningen ikke samsvarte med kompetansebehovet i praksisfeltet. Herunder ble det påpekt at utdanningen tok inn over seg ledelsesaspekter i svært liten grad, og at utdanningen burde fokusere mer på kollegaveiledning og ledelse generelt (Mordal, 2014). Flere forfattere har pekt på at ledelse av medarbeidere er et område nyutdannede barnehagelærere er usikre på og opplever som en utfordring (Eik et al., 2016, s. 17; Hannevig et al., 2020, s. 73). En barnehagesjef som ble spurt om å holde et innlegg for ansatte ved barnehagelærerutdanningen ved Universitetet i Stavanger om hva nyutdannede barnehagelærere bør kunne for å møte kompetansekravene i fremtidens barnehage, innledet med å gi følgende svar på spørsmålet: «Ledelse i alle ledd – lede avdelingen i det faglige innholdet, lede ansatte i samspill med barn og lede seg selv».
   

   
    De siste par tiårene har ledelse vokst fram som et mer sentralt forskningsfelt innenfor barnehagesektoren, og interessen for å forske på barnehageledelse har økt både internasjonalt og nasjonalt. Det er imidlertid slik at det fortsatt forskes og publiseres lite om ledelse av barnehagen sammenlignet med for eksempel ledelse av skolen. Det til tross for at barnehagen er en viktig samfunnsinstitusjon (Malmberg & Arnqvist, 2019). Ledelse av barnehagen utgjør dermed et felt det er behov for mer forskning og publisering på. I denne boken presenterer jeg både egen og andres forskning på barnehageledelse. Forhåpentligvis vil jeg kunne stimulere til mer forskning på ledelse i barnehagen. Det håper jeg å oppnå gjennom de perspektivene på ledelse som presenteres i boken, og ved å ta opp en del temaer relatert til barnehageledelse som fram til i dag har vært viet liten oppmerksomhet. Det gjelder for eksempel temaer som etisk ledelse, hva pedagogisk ledelse innebærer i barnehagesammenheng, medarbeiderledelse i barnehagen, hva slags ledelse som kreves for å utvikle barnehagen som en lærende organisasjon, hva ledelse av seg selv innebærer i barnehagesammenheng, og muligheter og utfordringer knyttet til delt lederskap i barnehagen.
   

   
    
    
    Hvem retter boken seg mot?
   

   
    Denne boken retter seg mot bachelor- og masterstudenter og lærere i barnehagelærerutdanningen, ledere og medarbeidere i barnehagesektoren, forskere innenfor barnehageledelse og andre som interesser seg for barnehageledelse.
   

   
    Boken er særlig relevant for barnehagelærerstudenter. Det har sammenheng med at barnehagelærerutdanningen som vist til ovenfor er en lederutdanning, og at mange studenter etter endt bachelorutdanning vil gå inn i en stilling som pedagogisk leder i barnehagen. Med erfaring og tilleggsutdanning vil mange kunne gå inn i en stilling som styrer, daglig leder eller virksomhetsleder. Også barnehagelærere som etter endt utdanning ikke går inn i en lederstilling, vil med sin fagutdanning bli en faglig leder overfor ansatte uten fagutdanning og foreldre som søker råd hos dem (Skogen et al., 2021).
   

   
    Alle som utdanner seg til barnehagelærere, trenger å tilegne seg en kunnskapsbasert og reflektert innsikt i og forståelse for hva det vil si å være leder og utøve ledelse. De må gjennom sin utdanning, i tillegg til å lære om barn og ledelse av barnegrupper i ulike sammenhenger, lære om å lede seg selv, utøve ledelse i samspill med medarbeidere og kollegaer og ta ansvar for en avdeling/base og slik bidra i å lede barnehagen som organisasjon. Boken er også aktuell for barnehagelærere som tar en videreutdanning på masternivå innenfor barnehagefeltet, og for styrere / daglige ledere og assisterende styrere som tar en styrerutdanning
    
    
    .

    Bokens relevans for ledere i barnehagen henger sammen med at det lederansvaret de har, og utviklingen innen barnehagesektoren krever at de stadig utvider sin kunnskap om ledelse og utvikler seg som ledere. I denne boken bidrar jeg med innsikt som kan utvide styreres og pedagogiske lederes kunnskap om ledelse og hjelpe dem med å sette ord på egne erfaringer samt reflektere over og begrunne egen praksis. Det å erverve seg teoretisk kunnskap er viktig for å gjøre en god jobb som leder og profesjonsutøver, utvikle sin evne til refleksjon og til se på egen praksis med et utenfrablikk (Irgens, 2021).
   

   
    Boken er også relevant for medarbeidere i barnehagen. Den vil kunne bidra til å utvide deres forståelse av ledelse og gi økt kunnskap om det lederansvaret barnehagens formelle ledere innehar, og den ledelsen de utøver. Den vil også kunne bidra til å gjøre medarbeidere mer reflekterte omkring egen deltakelse og bidrag i ledelsesprosesser og egen utøvelse av ledelse, samt mer bevisste på betydningen av egen selvledelse.
   

   
    For de som er interessert i forskning på barnehageledelse og selv forsker på temaer innenfor dette feltet, vil boken kunne bidra med relevante verktøy til egen forskning i form av perspektiver, begreper og begrepsavklaringer, ideer til forskningstemaer samt innsikt fra ny forskning relatert til barnehageledelse.
   

   
    
    
    Bokens temaer og oppbygging
   

   
    I boken tar jeg opp temaer relatert til ledelse som jeg anser som sentrale for å gi innsikt i og forståelse for ledelse i barnehagen. Dette omfatter temaer som er blitt mer aktuelle med den utviklingen som har funnet sted på barnehagefeltet de siste årene, signaler og prioriteringer myndighetene har gitt uttrykk for, og de krav til ledelse som stilles i barnehagens styringsdokumenter og nasjonale retningslinjer for barnehagelærerutdanningen. Det gjelder temaer som ledelse av barnehagen som en lærende organisasjon, delt lederskap, selvledelse og medarbeiderledelse. Kapitlene i boken er valgt ut ifra at jeg har stilt meg følgende delspørsmål:
   

   
    
     •
    
    Hva slags lederansvar har ledere?
   

   
    
     •
    
    Hvordan er det å være leder?
   

   
    
     •
    
    Hva forstås med ledelse?
   

   
    
     •
    
    Hvordan kan ledelsesteorier være nyttige i å forstå ledelse?
   

   
    
     •
    
    Hva innebærer et relasjonelt perspektiv på ledelse?
   

   
    
     •
    
    Hva forstås med pedagogisk ledelse?
   

   
    
     •
    
    Hvordan ivaretas lederansvaret i et delt lederskap?
   

   
    
     •
    
    Hva slags ansvar har medarbeidere når det gjelder ledelse?
   

   
    
     •
    
    Hvordan lede seg selv som leder og medarbeider?
   

   
    
     •
    
    Hvordan lede utvikling og endring i organisasjoner?
   

   
    
     •
    
    Hvordan lede utviklingen av en lærende organisasjon?
   

   
    At jeg har organisert boken med utgangspunkt i disse spørsmålene, betyr at noen kapitler tar opp temaer som er godt dekket i andre ledelsesbøker og som vil kunne være mer eller mindre kjent for viderekommende studenter, lærere i barnehagelærerutdanningen, ledere i barnehagen og forskere på barnehageledelsesfeltet. Det gjelder for eksempel temaer som leders lederansvar, hvordan ledelse har blitt forstått, teorier om ledelse og ledelse av utvikling og endring. Disse temaene behandles blant annet for at boken skal kunne egne seg for bachelor- og masterstudenter. Behandlingen av disse temaene rettferdiggjøres også ved at jeg har mine egne vinklinger på temaene, relaterer dem spesifikt til barnehagen og vektlegger en grundig behandling av temaene.
   

   
    Kapittel 1 handler om ledere og deres lederansvar. Hvem siktes det til når man snakker om ledere, hvilke typer lederstillinger finner man, hvorfor trenger organisasjoner ledere, og hva består lederansvaret til ledere i? I kapitlet gir jeg både noen generelle svar på disse spørsmålene og går mer spesifikt inn på lederstillinger og lederansvaret til styrere og pedagogiske ledere i barnehagen.
   

   
    Kapittel 2 handler om det å være leder, generelt og i barnehagen. Hvilke rammer er det ledere må forholde seg til i ivaretakelsen av sitt lederansvar og i utøvelsen av ledelse, og hvilke forventninger og krav møter ledere? Kravene og forventningene til ledere omfatter blant annet et krav om utøvelse av etisk ledelse. Jeg tar videre for meg hva som kan sies å være en god leder, og ser i den forbindelse spesielt på hva medarbeidere opplever som en god leder. I siste del av kapitlet går jeg inn på lederes arbeidssituasjon og hverdag. I den forbindelse tar jeg opp kritikken som har vært rettet mot ledelseslitteraturen og lederopplæringen, for ikke å gi et realistisk bilde av hvordan det er å være leder.
   

   
    Mens jeg i de to første kapitlene retter oppmerksomheten mot ledere, tar jeg i kapittel 3 opp hva som forstås med ledelse og drøfter om alt det ledere gjør, handler om ledelse. For å svare på det viser jeg til ulike definisjoner og forståelser av ledelse. Jeg prøver å trekke ut hva som er essensen i sentrale definisjoner av ledelse presentert i ledelseslitteraturen, og ut fra det få fram hva man kan si at ledelse grunnleggende sett handler om. Jeg viser til skillet som ofte gjøres mellom ledelse og administrasjon, og hvordan begrepet ledelse kan sies å bli brukt både i en vid og en snever betydning. I forlengelsen av dette tar jeg opp spørsmålet «hvordan lære ledelse?», og derunder hvordan lære ledelse som barnehagelærerstudent. Jeg kommer i den forbindelse inn på lederdager som en del av praksisen til barnehagelærerstudenter.
   

   
    I kapittel 4 presenteres ulike ledelsesteorier som har dominert ledelsesforskningen. Hensikten er å gjøre leserne kjent med disse teoriene, hva de har rettet oppmerksomheten mot, og hvordan de har bidratt til vår forståelse av ledelse og hva som er god eller effektiv ledelse. I forlengelsen av hver av teoriene som presenteres, tar jeg opp hvordan teorien kan være relevant og nyttig for barnehagen og barnehagens ledere. Jeg retter avslutningsvis et kritisk blikk mot de klassiske ledelsesteoriene. Det leder over til å presentere et relasjonelt perspektiv på ledelse i det påfølgende kapitlet.
   

   
    I kapittel 5, om et relasjonelt perspektiv på ledelse, forklarer jeg utfyllende hva som forstås med et relasjonelt perspektiv og med relasjonell tenkning, og drøfter relasjonell tenkning i barnehagesammenheng. Det leder over til å presentere prosessuelle og relasjonelle forståelser av ledelse, som igjen legger grunnlaget for å presentere et relasjonelt perspektiv på ledelse der ledelse betraktes som en mellommenneskelig samhandlingsprosess. Jeg er spesielt opptatt av å få fram hvordan medarbeidere bidrar i ledelsesprosesser og tidvis kan sies å ta lederroller og utøve ledelse.
   

   
    Kapittel 6 handler om pedagogisk ledelse som er et sentralt begrep når en snakker om ledelse i barnehagen. Det er imidlertid et begrep som forstås og brukes på ulike måter, og som dermed fremstår som et uklart begrep. Jeg gir en oversikt over ulike forståelser og definisjoner av begrepet. I forlengelsen av det presenterer jeg mitt forslag til en definisjon av pedagogisk ledelse. Jeg er ute etter å få fram hva pedagogisk ledelse i barnehagesammenheng grunnleggende sett handler om, og når ledere og medarbeidere i barnehagen kan sies å utøve pedagogisk ledelse. Jeg legger vekt på at pedagogisk ledelse handler om å sørge for et pedagogisk innhold i alle hverdagsaktivitetene som finner sted i barnehagen slik at disse bidrar til barns læring, allsidige utvikling og danning.
   

   
    I kapittel 7 tar jeg for meg delt lederskap, det vil si ledere som deler et lederansvar. Jeg går grundig inn på hva som forstås med delt lederskap, former for delt lederskap og tidligere forskning på temaet. Jeg fremhever at delt lederskap er blitt mer aktuelt i barnehagen, men at vi foreløpig har lite forskning og begrenset kunnskap om delt lederskap i barnehagen. Jeg presenterer funn fra en studie jeg har utført av delt lederskap mellom likestilte pedagogiske ledere i barnehagen. Jeg er i dette kapitlet spesielt opptatt av å få fram hva slags samhandling ledere som deler et lederansvar må få til med hverandre, hva ledere med erfaringer med delt lederskap ser som positive og utfordrende sider ved å lede sammen, og hva de opplever som sentrale forutsetninger for at et samlederskap skal fungere.
   

   
    Kapittel 8 handler om det jeg omtaler som medarbeiderledelse. Det er et tema som er viet liten oppmerksomhet både i den generelle ledelseslitteraturen og litteraturen relatert til barnehagen. Jeg tar for meg det at medarbeidere kan få ansvaret for å lede oppgaver og prosjekter og slik kan sies å få en lederrolle. I mange tilfeller innebærer denne rollen at de må utøve ledelse overfor og sammen med sideordnede kollegaer, det jeg kaller kollegaledelse. Det skaper noen utfordringer som jeg ønsker å få fram. Jeg tar i dette kapitlet også opp det at medarbeidere kan bli gitt en rolle som gjør dem til ressurspersoner i organisasjonen. I barnehagen kan det for eksempel være medarbeidere som får en rolle som veileder eller mentor, eller medarbeidere som får en koordinatorrolle. Jeg drøfter også formelle lederes rolle overfor medarbeiderledere og ressurspersoner.
   

   
    Kapittel 9 handler om selvledelse. Bakgrunnen for å ta opp dette temaet er blant annet de nasjonale retningslinjene for barnehagelærerutdanningen som sier at første studieår skal ha
    
     ledelse av seg selv
    
    og barn i fokus. Temaet er også blitt mer aktuelt på grunn av endringer i organiseringen av barnehager; det at en har fått større enheter med administrative lederstillinger på toppen. Dette gjør at medarbeidere i den enkelte barnehagen i større grad må lede seg selv. I kapitlet tar jeg opp spørsmålet om selvledelse som en ledelsesform er aktuell i barnehagen, hvorfor det er viktig å kunne lede seg selv på en konstruktiv og god måte som ansatt i barnehagen, forståelsen barnehageansatte har av selvledelse, og hvordan en som barnehageansatt kan bli en bedre selvleder. Jeg retter også et kritisk blikk mot selvledelsesteorien, som er individfokusert. Jeg fremhever viktigheten av å kunne lede seg selv i samhandling med andre.
   

   
    I kapittel 10 er temaet ledelse av utviklings- og endringsprosesser i organisasjoner. Jeg tar opp hva utvikling og endring i organisasjoner handler om, hvorfor organisasjoner må drive med utviklings- og endringsarbeid, hvilke typer endring det er snakk om, hvordan man går fram for å få til utvikling og endring i en organisasjon, og hva slags ledelse slike prosesser krever. Endringer i samfunnet og nye krav og forventninger til barnehagen fra blant annet myndighetene og foreldre gjør at barnehager må drive med utviklings- og endringsarbeid. Ansvaret for dette arbeidet ligger hos barnehagens ledere. Det gjør at de trenger å erverve seg innsikt i endringsteori og kunnskap om endringsledelse.
   

   
    For å få til utvikling og endring må organisasjoner være lærende. Kapittel 11 handler om ledelse av læring og utvikling av en lærende organisasjon, som inngår som et viktig element i ledelsen av utvikling og endring i organisasjoner. Jeg tar i dette kapitlet for meg hva som forstås med en lærende organisasjon, hva som kjennetegner slike organisasjoner, og hva som kreves for å utvikle en mer lærende organisasjon. Videre retter jeg oppmerksomheten mot læringsledelse. Utvikling og endring i organisasjoner krever læringsledelse som blant annet går på å utvikle læringsforhold i organisasjonen, utvikle organisasjonens læringskultur og bygge læringssystemer. I siste del av kapitlet går jeg nærmere inn på hvorfor barnehagen skal være en lærende organisasjon, hva som kjennetegner en lærende barnehage, hvordan barnehagen kan utvikles til en mer lærende organisasjon, og hva slags ledelse det innebærer og krever.
   

   
    I alle kapitlene presenteres teori og relevante begreper knyttet til de deltemaene som tas opp. Dette for å bidra med en grunnleggende innsikt i og forståelse for temaene. Videre relateres alle temaene mer konkret til barnehagen og knytter an til forskning på teamet. I alle kapitlene presenteres også empiri og eksempler som er basert på intervjuer og samtaler jeg har hatt med styrere, pedagogiske ledere og medarbeidere i ulike barnehager.
   

   
    
    
    Bokens faglige og empiriske grunnlag
   

   
    Boken bygger både på generell fagliglitteratur om ledelse og litteratur som handler spesifikt om ledelse av og i barnehagen. Videre bygger den på egen og andres forskning på barnehageledelse.
   

   
    I arbeidet med boken har jeg søkt systematisk etter tidligere forskning på barnehageledelse. Videre har jeg søkt etter generell litteratur på de temaene jeg tar opp. Kapitlene om pedagogisk ledelse, delt lederskap og selvledelse bygger på omfattende søk etter forskning og litteratur på temaene. Kapitlene om et relasjonelt perspektiv på ledelse, medarbeiderledelse og ledelse av læring og en lærende organisasjon bygger i stor grad på egne tidligere publiserte arbeider. De resterende kapitlene bygger i hovedsak på bidrag fra utvalgte forfattere og teoretikere som jeg ut fra min kjennskap til fagfeltet anser som sentrale og viktige bidragsytere vedrørende de temaene som tas opp.
   

   
    Når det gjelder det empiriske grunnlaget for kapitlene, så bygger kapitlet om delt lederskap på egen empiri fra et tidligere prosjekt (2019–2020) der temaet var delt lederskap mellom pedagogiske ledere. Som en del av dette prosjektet intervjuet jeg styrer / assisterende styrer i tre barnehager. Videre ble syv pedagogiske ledere i de samme tre barnehagene intervjuet om deres erfaringer med delt lederskap. I kapitlet om ledelse av læring og en lærende organisasjon trekker jeg inn empiri fra et prosjekt fra 2020 om barnehagen som lærende organisasjon der en kollega og jeg intervjuet fem styrere.
   

   
    Videre bygger boken på forskningsprosjektet «Ledelse av og i barnehagen» utført i 2021–2022, der jeg gjennomførte semistrukturerte intervjuer med ledere og medarbeidere i åtte ulike barnehager fordelt på tre kommuner. Hensikten var å få tak i barnehageansattes egne beskrivelser, tanker og erfaringer relatert til ledelse av og i barnehagen.
   

   
    Jeg har hatt intervjuer med fire styrere og en assisterende styrer i fire ulike barnehager. To av disse intervjuene handlet om utviklings- og endringsarbeid i barnehagen og ett om ledelsesprosesser i barnehagen og hvordan ledelse læres. Et oppfølgingsintervju med den sistnevnte styreren handlet om det skjønnsmessige i ledelse og betydningen av en stedlig leder i barnehagen. De øvrige intervjuene omhandlet styreres lederrolle, lederansvar og hverdag samt krav og forventninger til dem som ledere og rammer de må forholde seg til i ivaretakelsen av sitt lederansvar.
   

   
    Jeg har intervjuet ni pedagogiske ledere. To intervjuer handlet om det lederansvaret som ligger til en pedagogisk leder og om deres forståelse av begrepene ledelse og pedagogisk ledelse. Selvledelse var også et tema i ett av disse intervjuene og i et intervju med en pedagogisk leder fra en annen barnehage. Jeg har intervjuet fire nyutdannede barnehagelærere om deres erfaring med å dele lederansvaret med en annen pedagogisk leder og hatt et gruppeintervju med to pedagogiske ledere om den samhandling som finner sted i et delt lederskap og deres hverdag som ledere.
   

   
    Videre har jeg intervjuet to barne- og ungdomsarbeidere om deres roller som henholdsvis verneombud og instruktør for lærlinger, en pedagog som hadde en stilling som fagutvikler i to barnehager, en pedagogisk leder som hadde et koordinatoransvar i tillegg til sin lederstilling, samt en avdelingsleder med oppfølgingsansvar for koordinatorene. Utover disse avtalte intervjuene har jeg stilt spørsmål til og hatt samtaler med barnehagelærerstudenter i undervisningssammenheng og ved praksisbesøk i barnehager.
   

   
    Følgende tabell gir en oversikt over prosjektene som empirien som presenteres i bokens ulike kapitler er hentet fra:
   

   
    
     Tabell 1
    
    Utvalg, metode og tema i prosjektene boken bygger på
   

   
    
     
     
     
     
     
    
    
     
      	
       
        Prosjekt
       

      
      	
       
        Utvalg
       

      
      	
       
        Metode
       

      
      	
       
        Tema
       

      
      	
       
        Empirien anvendes i:
       

      
     

     
      	
       
        Delt lederskap
       

      
      	
       
        3 styrere og 7 pedagogiske ledere
       

      
      	
       
        Intervju
       

      
      	
       
        Delt lederskap mellom pedagogiske ledere
       

      
      	
       
        Kap. 7
       

      
     

     
      	
       
        Lærende organisasjon
       

      
      	
       
        5 styrere
       

      
      	
       
        Intervju
       

      
      	
       
        Barnehagen som lærende organisasjon
       

      
      	
       
        Kap. 11
       

      
     

     
      	
       
        Ledelse av og i barnehagen
       

      
      	
       
        2 styrere
       

      
      	
       
        Intervju
       

      
      	
       
        Utviklings- og endringsarbeid
       

      
      	
       
        Kap. 10 og 11
       

      
     

     
      	
       
        Ledelse av og i barnehagen
       

      
      	
       
        3 styrere, 1 ass. styrer og 1 fagutvikler
       

      
      	
       
        Intervju
       

      
      	
       
        Lederansvar, forståelse av ledelse, ledelsesutøvelse og ledererfaringer
       

      
      	
       
        Kap. 1, 2 og 3
       

      
     

     
      	
       
        Ledelse av og i barnehagen
       

      
      	
       
        2 pedagogiske ledere
       

      
      	
       
        Intervju
       

      
      	
       
        Ledelse og pedagogisk ledelse
       

      
      	
       
        Kap. 3 og 6
       

      
     

     
      	
       
        Ledelse av og i barnehagen
       

      
      	
       
        2 pedagogiske ledere
       

      
      	
       
        Intervju
       

      
      	
       
        Selvledelse
       

      
      	
       
        Kap. 9
       

      
     

     
      	
       
        Ledelse av og i barnehagen
       

      
      	
       
        2 pedagogiske ledere
       

      
      	
       
        Gruppe-intervju
       

      
      	
       
        Samhandling og hverdagen som leder
       

      
      	
       
        Kap. 2 og 7
       

      
     

     
      	
       
        Ledelse av og i barnehagen
       

      
      	
       
        4 pedagogiske ledere
       

      
      	
       
        Intervju
       

      
      	
       
        Nyutdannet i et delt lederskap
       

      
      	
       
        Kap. 7
       

      
     

     
      	
       
        Ledelse av og i barnehagen
       

      
      	
       
        2 medarbeidere, 1 pedagogisk leder og 1 avdelingsleder
       

      
      	
       
        Intervju
       

      
      	
       
        Oppgavelederroller og medarbeiderledelse
       

      
      	
       
        Kap. 8
       

      
     

    
   

   
    Intervju ble valgt som metode i prosjektene, da jeg var ute etter å
    
    
    få barnehageansattes personlige erfaringer, tanker, refleksjoner og meninger omkring de temaene jeg var opptatt av. Kvalitative intervjuer gjorde det mulig for meg å få informanter til å utdype sine svar og dermed muligheten til å få en fyldigere empiri og dypere innsikt.
    
    
    Hensikten med å presentere eksempler og funn fra egne undersøkelser i denne boken er å bidra til økt forståelse og ny innsikt relatert til de temaene boken retter oppmerksomheten mot.
   

   
    Utvalget av informanter er strategisk. Jeg har vært ute etter å finne reflekterte informanter med erfaring fra barnehagen og med evne og lyst til å sette ord på sine tanker og erfaringer. Informantene er rekruttert ved hjelp av kollegaer på barnehagelærerutdanningen og kontakter etablert ved praksisbesøk i barnehager. De ble kontaktet og forespurt om å delta i et prosjekt via e-post. Alle ble informert om prosjektet, at intervjumaterialet ville bli brukt i en artikkel eller bok, og at navn og biografisk informasjon ville bli anonymisert. Anonymisering, samtykke fra informantene samt oppbevaring av data er utført i tråd med retningslinjene for forskningsetikk (NESH, 2016).
   

   
    Lengden på intervjuene varierte fra 30 minutter til nærmere to timer. Jeg utarbeidet selv intervjuguidene til alle intervjuene. Intervjuguidene besto av overordnede spørsmål. For å holde en god flyt i samtalene ble ikke intervjuguiden fulgt slavisk under intervjuene. To av intervjuene ble tatt opp på en egen opptaker og slettet etter transkribering. I de øvrige intervjuene ble det tatt notater for hånd som ble renskrevet på pc etter intervjuet og lagret på et eget område på en sikker server.
   

   
    Transkripsjonene fra intervjuene er i løpet av skriveprosessen blitt gjennomgått i flere omganger med henblikk på å hente ut relevant informasjon og beskrivelser relatert til de ulike temaene som tas opp i denne boken. Empirien presenteres både gjennom egne gjengivelser av det informantene har sagt, og ved hjelp av direkte sitater fra informanter. Ønsket er at empirien som presenteres, skal bidra til at leseren kommer nærmere hverdagen i barnehagen og opplever å sitte igjen med en dypere og mer barnehagerelevant innsikt i de ledelsestemaene som tas opp i boken.
   

   
    Det empiriske materialet fra intervjuene er analysert ved hjelp av en kvalitativt fortolkende tilnærming i tråd med en hermeneutisk tradisjon. I kvalitativ forskning vektlegges informantenes beskrivelser og opplevelser av forhold som er betydningsfulle for dem (Kvale & Brinkmann, 2015). Som en del av analyseprosessen har jeg lest igjennom transkripsjonene og strukturert empirien tematisk samt foretatt vurderinger av hvilke deler av empirien som er relevant å presentere for å belyse og drøfte bokens ulike tematikker.
   

   

   
    
     
      
       1
      
      Barnehager kan være ulikt organisert og dermed ha organisatoriske inndelinger med ulike betegnelser, som avdeling, base, sone, barnegrupper osv. En avdelingsorganisering er imidlertid mest vanlig (Vassenden et al., 2011). Uansett hvordan barnehagen er organisert, skal de ulike enhetene den består av, ledes. Enhetene vil ha en leder som er tillagt et ledelsesansvar. Disse lederne har et medansvar sammen med barnehagens øverste leder for å lede barnehagen som organisasjon.
     

    

    
     
      
       2
      
      En lignende utvikling i krav til ledelseskompetanse har en hatt i Sverige. Der ble det i 2019 obligatorisk for nyansatte rektorer i förskolan (dvs. barnehagestyrere) å gjennomgå et rektorprogram på 30 høgskolepoeng (Malmberg & Arnqvist, 2019).
     

    

    
     
      
       3
      
      En styrerutdanning gir 30 studiepoeng og kan inngå i en masterutdanning i ledelse. Utdanningen gjennomføres på deltid mens styrer / daglig leder er i arbeid (
      
       udir.no
      
      ).

